钦定古今图书集成/明伦汇编/官常典/第407卷 > 成淹
## 钦定古今图书集成/明伦汇编/官常典/第407卷 > 成淹

按《魏书》本传，“淹字季文，上谷居庸人也。自言晋侍中
粲之六世孙。祖昇，家于北海。父洪，名犯显祖庙讳。仕
刘义隆，为抚军府中兵参军，早卒。淹好文学，有气尚。
刘子业辅国府刑狱参军事。刘彧以为员外郎，假龙
骧将军、领军主，令援东阳、历城。皇兴中，降慕容白曜，
赴阙，授兼著作郎。时显祖于仲冬之月欲巡漠北，朝”
臣以寒甚固谏，并不纳。淹上《接舆释游论》，显祖览之，
诏尚书李䜣曰：“卿等诸人不如成淹论，通释人意。”乃
敕停行。太和中，文明太后崩，萧颐遣其散骑常侍裴
昭明、散骑侍郎谢竣等来吊，欲以朝服行事。主客执
之云：“吊有常式，何得以朱衣入山庭？”昭明等言：“本奉
朝命，不容改易。”如此者数四，执志不移。高祖敕尚书
李冲，令选一学识者，更与论执。冲奏遣淹，昭明言未
解。魏朝不听朝服行礼，义出何典？淹言：“吉凶不同，礼
有成数，元冠不吊，童孺共闻。昔季孙将行，请遭丧之
礼，千载之下，犹共称之。卿远自江南，奉慰不能，式遵
成事，方谓义出何典，行人得失，何其异哉！”昭明言：“二
国交和既久，南北皆”须准望。齐高帝崩，魏遣李彪通
吊，于时初不素服，齐朝亦不以为疑，那得苦见要逼？
淹言：彪通吊之日，朝命以吊服自随，而彼不遵高宗
追远之慕，乃逾月即吉。彪行吊之时，齐之君臣，皆已
鸣玉盈庭，貂珰曜日，百寮内外，朱服焕然。彪乃行人，
不被主人之命，复何容独以素服闲衣冠之中？求责
虽高，“未敢闻命。我皇帝仁孝之性，侔于有虞，处谅暗
以来，百官听于冢宰，卿岂得以此方彼也？”昭明乃摇
膝而言：“三皇不同礼，亦安知得失所归？”淹言：“若如来
谈，卿以虞舜、高宗为非也。”昭明遂相顾而笑曰：“非孝
者宣尼有成责，行人亦弗敢言。希主人裁以吊服，使
人唯赍裤褶，比既戎服，不可以吊，幸借缁衣帢，以申
国命。今为魏朝所逼，违负指授，还南之日，必得罪本
朝。淹言彼有君子也。卿将命折中，还南之日，应有高
赏，若无君子也，但令有光国之誉，虽复非理见罪，亦
复何嫌？《南史》董狐，自当直笔。”既而高祖遣李冲问淹
昭明所言，淹以状对。高祖诏冲曰：“我所用得人。”仍敕
送衣帢给昭明等。赐淹果食。明旦，引昭明等入，皆令
文武尽哀。后正侍郎，高祖以淹清贫，赐绢百匹。十六
年，萧颐遣其散骑常侍庾荜、散骑侍郎何宪、主书邢
宗庆朝贡。值朝廷有事明堂，因登灵台以观云物。高
祖敕淹引荜等馆南，瞩望行礼。事毕，还外馆，赐酒食。
宗庆语淹言：“南北连和既久，而比弃信绝好，为利而
动，岂是大国善邻之义？”淹言：“夫为王者不拘小节。中
原有菽，工采者获多，岂眷眷守尾生之信？且齐先主
历事宋朝，荷恩积世，当应便尔欺夺。”宗庆、庾荜及行
者皆相顾失色。何宪知淹昔从南入，而以手掩目曰：
“卿何为不作于禁，而作鲁肃？”淹言：“我舍危效顺，欲追
踪陈、韩，何于禁之有？”宪亦不对。王肃归国也，高祖以
淹曾宦江表，诏观是非，乃造肃，与语，还奏言实。时议
纷纭，犹为未审。高祖曰：“明日引入，我与语自当知之。”
及銮舆行幸，肃多扈从，敕淹将引，若有古迹，皆使知
之。行到朝歌，肃问此是何城？淹言：“纣都朝歌城。”肃言“故应有殷之顽民也。”淹言：“昔武王灭纣，悉居河洛中
因刘石乱华，仍随司马东渡。”肃知淹寓于青州，乃笑
而谓淹曰：“青州间何必无其馀种。”淹以肃本隶徐州，
言青州本非其地，徐州间今日重来，非所知也。肃遂
伏马上，掩口而笑，顾谓侍御史张思宁曰：“向者聊因
戏言，遂致辞溺。”思宁驰马奏闻，高祖大悦，谓彭城王
勰曰：“淹此段足为制胜。”舆驾至洛，肃因侍宴。高祖戏
肃曰：“近者行次《朝歌》，闻成淹共卿，殊有往覆，卿试重
叙之。”肃言：“臣前朝歌，为淹所困，不谓此事仰闻听览。
臣尔日失言，一之已甚，岂宜再说。”遂皆大笑。高祖又
谓肃曰：“淹能制卿，其才亦不困。”肃言：“淹才词便为难
有，圣朝宜应叙进。”高祖言：“若因此进淹，恐辱卿转甚。”
肃言：“臣屈己达人，正可显臣之美。”高祖曰：“卿既为人
所屈，欲求屈己之名，复于卿太优。”肃言：“淹既蒙进，臣
得屈己伸人，此所谓陛下惠而不费。”遂酣笑而止。乃
赐淹龙厩上马一疋，并鞍勒宛具、朝服一袭，转谒者
仆射。时迁都，高祖以淹家无行资，敕给事力送至洛
阳，并赐假日，与家累相随。行次灵丘，属萧鸾遣使敕
驿马征淹。车驾济淮，淹于路左请见，高祖伫驾而进
之。淹曰：“萧鸾悖虐，幽明同弃，陛下俯应人神，按剑江
涘，然敌不可小，蜂虿有毒，而况国乎！深愿圣明保万
全之策。”诏曰：“此前车之辙，得不慎乎？”淹曰：“伏闻发洛
已来，诸有谏者，解官夺职，恐非圣明纳下之义。”高祖
曰：“此是我命，卿不得为干斧钺。”淹曰：“昔文王询于刍
荛，晋文听舆人之诵，臣虽卑贱，敢同匹夫。”高祖优而
容之，诏赐绢百匹。高祖幸徐州，敕淹与闾龙驹等主
舟楫，将汎泗入河，溯流还洛。军次碻磝，淹以黄河峻
急，虑有倾危，乃上疏陈谏。高祖敕淹曰：“朕以恒、代无
运漕之路，故京邑民贫。今移都伊洛，欲通运四方，而
黄河急峻，人皆难涉，我因有此行，必须乘流，所以开
百姓之心，知卿至诚，而今者不得相纳。”敕赐骅骝马
一疋，衣冠一袭，除羽林监，领主客令，加威远将军。于
时宫殿初构，经始务广，兵民运材，日有万计。伊、洛流
澌，苦于厉涉。淹遂启求敕都水造浮航。高祖赏纳之，
意欲荣淹于众。朔旦受朝，百官在位，乃赐帛百疋，知
左右二都水事。世宗初，司徒、彭城王勰曰：“先帝本有
成旨，淹有归国之诚，兼历官著称，宜加优陟。高祖虽
崩，诏犹在耳。”乃相闻选曹。加淹右军，领左右都水，仍
主客令。复授骁骑将军，加辅国将军，都水、主客如故。
淹小心畏法，典客十年，四方贡聘，皆有私遗，毫厘不
纳，乃至衣食不充，遂启乞外禄。景明三年，出除平阳
太守，将军如故。还朝，病卒。赠本将军、光州刺史，谥曰
“定。”